Lars Løkke Rasmussen (V), 2002-05-07:
Med dette beslutningsforslag ønsker forslagsstillerne at forenkle klageadgangen og udvide Patientforsikringen.
Forslagsstillerne glemmer blot en enkelt lille ting, man kunne vel kalde det den lille afgørende forskel, nemlig finansieringen.
Nogle vil måske mene, det er en detalje,
men i så fald er det en vigtig detalje.
Det er jo sådan med det beslutningsforslag, der er til behandling her, at forslagsstillerne ikke har taget stilling til, hvordan den forenklede klageadgang og hvordan udvidelsen af Patientforsikringen, som det jo ifølge den tidligere regering ville koste ca. 80 mio. kr. at gennemføre, skal finansieres.
Det første forslag, forenkling af sygehusvæsenets klageadgang, skal gøre klage- og erstatningssystemet mere gennemskueligt for borgerne, for patienterne, der skal etableres en enstrenget indgang til klage- og erstatningssystemet, som skal etableres ved, at der stilles krav om, at alle amter og H:S opretter en særlig patientrådgivning eller et patientkontor, der skal give patienter, som ønsker at klage eller søge om erstatning, råd, vejledning, bistand og hjælp til målrettet at indlevere klagen eller målrettet at rejse erstatningskravet til den rette myndighed.
Jeg vil gerne her tilkendegive, at regeringen er enig med forslagsstillerne i, at klage- og erstatningssystemet kan være vanskeligt at overskue for borgerne, og derfor finder regeringen også, at der bør etableres en enstrenget indgang til klage- og erstatningssystemet.
Det er også baggrunden for, at regeringen allerede har taget initiativ til, at netop denne sag om etablering af en enstrenget indgang til systemet tages op i forbindelse med de nært forestående forhandlinger om den kommunale økonomi. Den anden del af forslaget, som jo går på udvidelse af Patientforsikringen til at omfatte al patientbehandling, skal sikre, at alle patienter omfattes af en forsikringsordning, uanset hvor de bliver behandlet.
Forslaget indebærer, at bl.a. private sygehuse og privatpraktiserende sundhedspersonale, der ikke er omfattet af en behandlingsaftale med det offentlige, pålægges forsikringspligt. Forslagsstillerne skønner, at udgiften til at udvide Patientforsikringen vil beløbe sig til ca. 50 mio. kr. årlig efter en 5-årig indfasningsperiode.
Forslaget begrundes bl.a. med, at nye regler om frit valg træder i kraft den 1. juli i indeværende år.
Det passer ikke.
Det passer ikke, at reglerne om frit valg øger behovet for en udvidelse af Patientforsikringens område.
Patienter, som efter 1. juli behandles efter de nye regler om frit valg på private sygehuse og klinikker eller i udlandet, vil alle være omfattet af patientforsikringsloven. Sådan er dét, og det har jeg ved flere lejligheder oplyst over for Folketinget og Sundhedsudvalget, og jeg kan bl.a. henvise til min besvarelse vedrørende lovforslag nr. L 64, hvor jeg besvarede spørgsmål 10 fra Sundhedsudvalget om netop dette.
Så her er der altså tale om en lille misforståelse, og når den er ryddet af vejen, tror jeg også, at alle vil forstå, at selv om denne sag er vigtig, og det er en sag, vi skal gå i gang med at håndtere og diskutere, så er der altså ikke det kissejag knyttet til den 1. juli, som forslagsstillerne vil give indtryk af.
Derfor vil jeg gerne sige, at regeringen er enig med forslagsstillerne i, at forsikringsdækningen af sundhedsydelser på sigt bør udvides, men regeringen er ansvarlig og vil ikke udvide Patientforsikringen, uden at finansieringen er bragt på plads.
Jeg tror, at vi på det her punkt deler et fælles syn med den tidligere regering, som jo godt nok indledte drøftelser med Folketingets partier og også nåede et stykke vej, men som jo de facto ikke i det finanslovforslag, som den fremsatte, afsatte så meget som en bøjet femøre til formålet.
Pengene skal naturligvis være der først.
Det er baggrunden for, at jeg på regeringens vegne må afvise beslutningsforslaget i den form, det er fremsat.
Jeg vil så i stedet foreslå og invitere til, at vi i løbet af sommeren tager en drøftelse af klage- og erstatningssystemet med henblik på at finde nogle holdbare løsninger.
I den forbindelse vil jeg gerne understrege, at den indbydelse, jeg her fra Folketingets talerstol retter, er en indbydelse, der rettes til alle ansvarlige partier, en indbydelse til alle ansvarlige partier om at deltage i drøftelserne om, hvordan vi får moderniseret vores klagesystem og på sigt får udvidet vores forsikringsdækning, sådan at alle landets patienter, hvad enten de nu lader sig behandle i det ene eller det andet regi, kan føle sig trygge ved, at de forsikringsmæssigt er dækket ordentligt ind, og sådan at alle patienter kan få god hjælp til at finde vej gennem det klagesystem, som allerede er etableret.